**daţi**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

daţi orbului cana cu apă

şi nu-i spuneţi

ştie unde aşteaptă fiinţa însetată

daţi surdului locul aproape de leagăn

aude cel mai bine plânsul pruncului

daţi celui fără braţe voie să zboare

celui fără timp daţi clipa

va şti să facă din ea infinit

daţi însetatului de cunoaştere

timpul să ajungă la al ei ultim capăt

îndrăgostitului dați speranţa

mistuitului de creație spațiul-timp pentru ea

celor singuri aproape

pământului pace și timp de înflorire

eternitate soarelui și naturii

celui care caută al meu cuvânt

daţi fila asta

și spuneți mulțumesc și fericire...

\_

Copyright Mariana Fulger